## Odluka o početku izdavanja Iskaznice zdravstveno osigurane osobe i vremenu trajanja zamjene postoje iskaznice

### NN 81/1994 (7.11.1994.), Odluka o početku izdavanja Iskaznice zdravstveno osigurane osobe i vremenu trajanja zamjene postoje iskaznice

# HRVATSKI ZAVOD ZA ZDRAVSTVENO OSIGURANJE

Na osnovi članka 103. i članka 78. Zakona o zdravstve nom osiguranju
("Narodne novine" broj 75/93), članka 8. Statuta Hrvatskog zavoda
za zdravstveno osiguranje ("Narodne novine" broj 1/94), članka
15. Pravilnika o načinu prijavljivanja i odjavljivanja osigurane osobe,
te utvrđivanju statusa osigurane osobe iz obveznog zdravstvenog osiguranja
("Narodne novine" broj 57/94) i članka 15. Odluke o sadržaju
i obliku isprave kojom se dokazuje status osigurane osobe Hrvatskog zavoda
za zdravstveno osiguranje ("Narodne novine" broj 57/94), Upravno
vijeće Hrvatskog zavoda za zdravstveno osiguranje na 10. sjednici, održanoj
26. listopada 1994. godine, donijelo je

## ODLUKU

### O POČETKU IZDAVANJA ISKAZNICE ZDRAVSTVENO OSIGURANE OSOBE I VREMENU TRAJANJA ZAMJENE POSTOJE ISKAZNICE

Članak 1.

Hrvatski zavod za zdravstveno osiguranje (u daljnjem tekstu: Zavod)
počet će s izdavanjem iskaznice zdravstveno osigurane osobe (u daljnjem
tekstu: Iskaznica), propisane Odlukom o sadržaju i obliku isprave kojom
se dokazuje status osigurane osobe Hrvatskog zavoda za zdravstveno osiguranje
(u daljnjem tekstu: Odluka o iskaznici) u zamjenu za postojeću iskaznicu
korisnika zdravstvene zaštite, dana 1. prosinca 1994. godine. Zamjena iskaznice
izvršit će se do 31. prosinca 1995. godine, kada iskaznica korisnika zdravstvene
zaštite preštaje biti isprava kojom se dokazuje svojstvo osigurane osobe
u Zavodu.

Članak 2.

Zavod će izdavati Iskaznice postupno, putem nadležnog područnog ureda.

Članak 3.

Izdavanje Iskaznice osobama, kojima je već utvrđen status zdravstveno
osigurane osobe u Zavodu, obavljat će Zavod na osnovi prijave pravne ili
fizićke osobe obveznika uplate doprinosa za obvezno zdravstveno osiguranje.
Prijavu se podnosi na magnetskom mediju ili na tiskanici - popisnici (u
daljnjem tekstu: Popisnica) za čije je izdavanje ovlašten Zavod, a koju
će Zavod dostaviti obvezniku uplate doprinosa. Pravne i fizičke osobe -
obveznici uplate doprinosa za obvezno zdravstveno osiguranje dužni su ispuniti
Popisnice, odnosno sačiniti zapis na magnetskom mediju na osnovi valjane
dokumentacije za priznavanje statusa osigurane osobe i uputa Zavoda i dostaviti
ih Zavodu u rokovima koje odredi Zavod. Pravne i fizičke osobe - obveznici
uplate doprinosa za obvezno zdravstveno osiguranje dužni su dokumentaciju
iz prethodne stavke čuvati i na zahtjev dati na uvid ovlaštenom djelatniku
Zavoda. Popisnice, odnosno magnetski medij iz stavke 2. ove točke Zavod
je obvezan čuvati.

Članak 4.

Izdavanje iskaznice zdravstveno osiguranoj osobi kojoj se tek utvrđuje
status osigurane osobe u Zavodu, odnosno kod koje se mijenja status osigurane
osobe, obavljat će Zavod na osnovi propisanih tiskanica iz članka 10. Pravilnika
o načinu prijavljivanja i odjavljivanja osigurane osobe, te utvrđivanju
statusa osigurane osobe iz obveznog zdravstvenog osiguranja (u daljnjem
tekstu: Pravilnik o prijavi).

Članak 5.

Odredbe o nadležnom područnom uredu Zavoda iz članka 2. ove Odluke i
odredbe o tiskanicama iz članka 10. Pravilnika o prijavi, primjenjivat
će se od 1. prosinca 1994. godine.

Članak 6.

Danom uručenja iskaznice prestaje vrijediti Iskaznica korisnika zdravstvene
zaštite propisana Odlukom o sadržaju, obliku i načinu izdavanja isprave
kojom se dokazuje svojstvo korisnika zdravstvene zaštite ("Narodne
novine" broj 53/80, 25/89, 26/90 i 55/90). Osigurana osoba dužna je
prilikom uručenja Iskaznice, ovlaštenom djelatniku Zavoda, dati na poništenje
iskaznicu korisniha zdravstvene zaštite.

Članak 7.

Nedostavljanjem podataka Zavodu iz članka 3. stavke 3. i članka 4. ove
odluke, pravna, odnosno fizička osoba čini prekršaj sukladno odredbama
Zakona o zdravstvenom osiguranju. Ova Odluka stupa na snagu osmog dana
od dana objave u "Narodnim novinama".

Klasa: 025-04/94-01/72

Urbroj : 338-01-24-94-1

Zagreb, 26. listopada 1994.

Predsjednik Upravnog vijeća Hrvatskog zavoda za zdravstveno
osiguranje

**prim. dr. sci. Mate Ljubičić, v. r.**

Odluka, NN 81/1994-1384